**ZÁPIS č. 2**

**Z RIADNEHO ZASADNUTIA SPRÁVNEJ RADY TASR**

**26. februára 2015 so začiatkom o 15.00 h**

**Prítomní členovia správnej rady:** Vladimír Masár, Boris Chovanec, Peter Alakša, Ján Sand, Richard Kvasňovský

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal a viedol predseda SR TASR Vladimír Masár. Konštatoval, že rada je uznášania schopná a navrhol program zasadnutia:

**Program:**

1. **Správa o činnosti TASR za II. polrok 2014**
2. **Rôzne**

**UZNESENIE č.3/2015:**

Členovia rady schválili program zasadnutia:

Za:5 Proti: 0 Zdržal sa: 0

**Uznesenie bolo prijaté.**

1. **Správa o činnosti TASR za II. polrok 2014**

Predseda správnej rady požiadal generálneho riaditeľa, aby odprezentoval predložený materiál- Správu o činnosti TASR za II. polrok 2014

J. Rezník na úvod konštatoval, že obdobie II. polroka 2014 patrilo k turbulentným obdobiam na slovenskom mediálnom trhu. TASR si aj v týchto zložitých podmienkach udržala a dokonca posilnila pozíciu relevantného partnera médií a prvej agentúry pre klientov v segmente agentúrneho spravodajstva.

Generálny riaditeľ zdôraznil, že agentúra v druhom polroku 2014 splnila všetky záväzky a povinnosti vyplývajúce zo zákona o TASR. Spravodajský úsek sa so všetkými výzvami roka vysporiadal na vysokej profesionálnej úrovni a verejnosti ponúkol pravdivé, objektívne, vyvážené a rýchle spravodajstvo. TASR vydala v hodnotenom období 131 917 multimediálnych správ. V slovnom spravodajstve priniesla 73 202 správ, vydala 6136 zvukov, 48 357 fotografií a 4 222 videospráv.

TASR v druhom polroku 2014 v porovnaní s druhým polrokom 2013 zvýšila tržby z predaja svojich produktov a služieb o 29,01%. Zvýšenie celkových tržieb bolo spôsobené zvýšením tržieb v segmente médií a vo verejnom segmente.

Tlačová agentúra Slovenskej republiky v roku 2014 viedla účtovníctvo v nadväznosti na § 5 ods. 10 zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v zmysle zákona č. 431/2002 Z. z. o účtovníctve v znení neskorších predpisov, Opatrenia MF SR zo dňa 14.novembra 2007 č. MF/24342/2007-74, ktorým sa ustanovujú podrobnosti o postupoch účtovania a účtovnej osnove pre účtovne jednotky, ktoré nie sú založené alebo zriadené na účel podnikania v znení neskorších predpisov a podľa opatrenie zo dňa 14. novembra 2012 č. MF/22603/2012-74, ktorým sa mení a dopĺňa opatrenie MF SR z 28. novembra 2007 č. MF/25682/2007-74, ktorým sa ustanovujú účtovné výkazy a rozsah údajov určených z účtovnej závierky na zverejnenie pre účtovné jednotky, ktoré nie sú založené alebo zriadené na účel podnikania.

**Náklady** - predstavujú peňažné ocenenie spotreby podnikových výrobných faktorov vynaložených na jeho výkony a ostatné náklady spojené s podnikovou činnosťou a účtujú sa do obdobia, s ktorým časovo a vecne súvisia.

**Výnosy** -sú tržby za predané výrobky, tržby za poskytnuté služby, tržby za predaný tovar, prijaté úroky z vkladov a účtujú sa tiež do obdobia, s ktorým časovo a vecne súvisia.

**Výsledok hospodárenia** predstavuje rozdiel medzi nákladmi a výnosmi

Tlačová agentúra ako subjekt verejnej správy je povinná zostavovať rozpočet príjmov a výdavkov. Pri zostavovaní rozpočtu používa rozpočtovú klasifikáciu schválenú opatrením MFSR z 8. decembra 2004, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie č. MF/010175/2004-42 v znení neskorších predpisov.

**Príjmy** - predstavujú prírastok finančných prostriedkov, vznikajú pri inkase pohľadávky. **Výdavky** – predstavujú úbytok finančných prostriedkov, vznikajú pri úhrade záväzku.

Nesúlad medzi **nákladmi** a **výdavkami** môže nastať z dôvodu vecného (vznik výdavku, ktorý nie je nákladom daného roku alebo nákladu, ktorý nie je výdavkom daného roku alebo z dôvodu časového (najskôr vznikne výdavok a potom náklad alebo najskôr vznikne náklad a neskôr výdavok). Obdobný princíp platí pre možný nesúlad medzi **výnosmi a príjmami**.

Súhrnné náklady dosiahli za II. polrok výšku 3 718 060 Eur. V  porovnaní s I. polrokom však stúpla výška nákladov o 76,8 %, čo vyplývalo zo zaúčtovania nákladov súvisiacich s realizáciou prevádzkovej časti projektu digitalizácia archívu TASR. Súhrnné výnosy za hodnotené obdobie dosiahli čiastku 3 567 652 Eur, čo v porovnaní s I. polrokom predstavuje nárast o 65,9 %. Na náraste súhrnných výnosov sa opätovne v hlavnej miere podieľalo zaúčtovanie finančných prostriedkov z eurofondov v súvislosti s projektom digitalizácie. Tlačová agentúra Slovenskej republiky preto ukončila II. polrok negatívnou bilanciou vo výške -150 408 Eur. Keďže v I. polroku dosiahla ziskový hospodárky výsledok vo výške +47 284 Eur, konečný hospodársky výsledok za rok 2014 dosiahol negatívnu bilanciu vo výške -103 124 Eur. Na tomto hospodárskom výsledku sa projekt digitalizácie podieľal čiastkou -158  612 Eur. TASR teda v II. polroku 2014 musela časové výpadky pri prefinancovávaní projektu digitalizácie sanovať z vlastných zdrojov. Z uvedeného vyplýva, že hospodársky výsledok TASR bez dopadu realizácie projektu digitalizácie by bol kladný vo výške +55 488 Eur (158 612-103 124=55 488).

Priebežne záporná finančná hodnota realizácie projektu digitalizácie bola spôsobená okrem plánovanej 5 % spoluúčasti tiež skutočnosťou, že TASR znášala v roku 2014 aj dopad zo zmeny výšky koeficientu DPH. TASR ako platiteľ DPH používa pri odpočte DPH koeficient, ktorý však nie je konštantný. V rozpočte projektu digitalizácie, ktorý bol zostavený v  roku 2012 a ktorý je súčasťou zmluvy na poskytnutie príspevku, bola nárokovateľná časť na odpočet DPH počítaná koeficientom 0,59. Pre rok 2014 však tento koeficient klesol z 0,59 na 0,34 (0,59 -0,34=0,25). To znamená že 25 % DPH z nákladov súvisiacich s projektom digitalizácie nebolo preplatených ani z projektu a ani si ich TASR nemohla uplatniť pri odpočte DPH. Uvedená čiastka dosiahla celkovú výšku 75 323 Eur. Toto má priamy dopad na zvýšenie nákladov súvisiacich s projektom DA a tým aj na ekonomické ukazovatele TASR.

Za rok 2014 dosiahli príjmy TASR 5 724 045 EUR, čo predstavuje 100,5 %-né plnenie rozpočtu. Výdavky boli vykázané vo výške 5 604 393 EUR, čo v percentuálnom vyjadrení predstavuje čerpanie vo výške 99,3 %. Tlačová agentúra rok 2014 ukončila s prebytkom vo výške 119 652 EUR.

Ako ďalej generálny riaditeľ povedal, hodnotené obdobie bolo obdobím významných mediálnych posunov nielen na agentúrnom trhu, ale predovšetkým v odberateľskom prostredí. Na Slovensku došlo k preskupovaniu vlastníkov viacerých silných médií, ktoré bolo sprevádzané vášnivou spoločenskou diskusiou. TASR využila tieto zmeny a posilnila kvalitu svojho spravodajstva i obchodnú asertivitu. Výsledkom toho bolo posilnenie postavenia dominantnej agentúry na slovenskom trhu, ktorá je medzi odberateľmi nespochybniteľným synonymom kvality, kvantity, celistvosti, inovácií a spoľahlivosti. V niektorých médiách TASR sa po dlhých rokoch stala jedinou agentúrou, čo, pochopiteľne, vytvára ďalší tlak na jej firemnú zodpovednosť, rýchlosť a úplnosť.

Dominantou hodnoteného obdobia bola zo spravodajského hľadiska agenda k novembrovým komunálnym voľbám. Agentúra priniesla dostatok overených informácií pre slobodné utváranie názorov a rýchle spravodajstvo z priebehu volieb.

Napriek stále sa zvyšujúcej náročnosti a rozsahu práce sa TASR vyznačuje stabilným počtom personálu. Na zvýšený objem počtu úloh a nárast nárokov dochádza len k veľmi miernemu nárastu zamestnancov. Zdôraznil, že do úvahy treba zobrať mimoriadne rozsiahle projekty, akým je napríklad digitalizácia archívov, kde TASR digitalizuje až 1 500 000 objektov. Od roku 2012 sa počet zamestnancov zvýšil len o 11 zamestnancov (z toho o 7 redaktorov),

Počas II. polroku sa masívne zintenzívnili práce na digitalizácii archívov TASR v zmysle projektu Digitalizácia archívov TASR z prostriedkov Európskej únie v rámci operačného programu Informatizácia spoločnosti, Prioritná os 2 - Rozvoj pamäťových a fondových inštitúcií. Proces digitalizácie administratívne začal v januári 2013, práve prebieha jeho realizačná fáza a postprodukčné práce a potrvá do roku 2015. V druhom polroku 2014 začali práce mimoriadne akcelerovať. Bolo ukončené kľúčové verejné obstarávanie a do konca roka bolo zdigitalizovaných a odovzdaných vyše 600 000 objektov na vstupe (negatívov, správ, novín) a vyše 900 000 objektov na výstupe. Rovnako intenzívne pokračoval aj popis metadát a projektovanie užívateľského prostredia pre zverejňovanie archívu s názvom: vtedy.sk.

Významnou agendou bolo naštartovanie ďalšej fázy rozvoja webov, na čele s Teraz.sk. Prebehli personálne zmeny na poste šéfredaktora i na postoch editorov. Pribudol redizajn webu Teraz.sk. Väčšia profesionalita, samostatnosť redaktorov a ich tvorivá iniciatíva spolu s novým vizuálom a funkcionalitou sa podpísali pod to, že od septembra začali weby TASR postupne stúpať, pričom úplne prelomovým sa stal mesiac komunálnych volieb, november, kde zaznamenali rekordných vyše 640 000 návštevníkov. Veľkým pomocníkom v tomto procese bola webová spravodajská televízna platforma Tablet.TV. Tú sa podarilo vybudovať prakticky z nuly v priebehu roka 2014. Televízna platforma má tri základné priority : najviac živých prenosov na Slovensku, vlastné relácie, spravodajstvo. Po roku budovania je dnes fungujúcim subjektom, ktorý priniesol 1243 vlastných programov.

V závere PhDr. Rezník konštatoval, že spravodajské informácie boli verejnosti sprístupňované v súlade so zákonom č. 395/2002 Z. z. o archívoch a registratúrach a o doplnení niektorých zákonov v znení neskorších predpisov. Agentúra prostredníctvom online procesov sprístupnila na študijné a vedecké účely databázu obrazových záznamov, zvukových záznamov a videozáznamov.

Predseda rady poďakoval generálnemu riaditeľovi a otvoril rozpravu.

V rámci diskusie členovia rady analyzovali situáciu na mediálnom trhu. Ocenili, že v rámci pohybov na slovenskom mediálnom trhu si TASR upevnila svoju pozíciu prvej a preferovanej agentúry. Konštatovali, že TASR si všetky úlohy v zmysle zriaďovateľského zákona splnila v požadovanej kvalite i kvantite. Stále narastajúci počet úloh zvládla, dosiahla zvýšenie tržieb a rok 2014 ukončila s plusovým hospodárskym výsledkom

Po ukončení diskusie predseda rady V. Masár  navrhol uznesenie.

**UZNESENIE č. 4/2015:**

Správna rada TASR schválila predložený materiál - Správu o činnosti TASR za II. polrok 2014 a poveruje generálneho riaditeľa, aby materiál po zapracovaní pripomienok predložil na rokovanie parlamentného výboru v súlade so zákonom.

Za :5 Proti: 0 Zdržal sa: 0

**Uznesenie bolo prijaté.**

.

1. Rôzne

Členovia Správnej rady sa dohodli na termíne ďalšieho zasadnutia - 26. marca 2015 (štvrtok) o 15,00 h.

Bratislava 26. 2. 2015

Zapísal:

Vladimír Masár v. r.

Predseda správnej rady TASR